Diari Oficial de la Generalitat Valenciana


Sumari del DOGV 7748, del 29-03-2016 (2016/2089)

ACORD de 16 de març de 2016, del Consell, pel qual es ratifiquen les normes de funcionament intern de la Mesa de Diàleg Social de la Comunitat Valenciana.
----------------------------------------------------------------------------------------------------------------------------------------------------------

### Dades del document

Número de DOGV
:   7748

Data del DOGV
:   29-03-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/2089


Data del document
:   16-03-2016

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Acord

Anàlisi jurídica

 Descriptors 

:   * Conselleria d'Economia Sostenible, Sectors Productius, Comerç i Treball
    * legislació

ACORD de 16 de març de 2016, del Consell, pel qual es ratifiquen les normes de funcionament intern de la Mesa de Diàleg Social de la Comunitat Valenciana. [2016/2089]  
En data 3 de març de 2016, prèvia convocatòria en legal forma portada a este efecte, es va procedir a la constitució de la Mesa de Diàleg Social de la Comunitat Valenciana, creada en l'article 12 de la Llei 7/2015, de 2 d'abril, de la Generalitat, de Participació i Col·laboració Institucional de les Organitzacions Sindicals i Empresarials Representatives a la Comunitat Valenciana, amb la presència de tots els membres que la componen.  
En la referida sessió constitutiva, per part del Ple es va procedir d'acord amb el que disposa l'últim paràgraf de l'article 26 del Decret 193/2015, de 23 d'octubre, del Consell, pel qual s'aprova el reglament de l'esmentada llei, a l'aprovació de les normes de funcionament intern de la Mesa de Diàleg Social de la Comunitat Valenciana. El dit precepte establix a més que les normes de funcionament intern hauran de ser ratificades per acord del Consell i publicades en el Diari Oficial de la Comunitat Valenciana.  
En virtut de l'anterior, de conformitat amb allò que disposa l'article 28 de la Ley 5/1983, de 30 de desembre, del Consell, a proposta del conseller d'Economia Sostenible, Sectors Productius, Comerç i Treball, el Consell, en la seua reunió de 16 de març de 2016,  
  
  
ACORDA  
  
Primer  
Ratificar les Normes de funcionament intern de la Mesa de Diàleg Social de la Comunitat Valenciana, aprovades en data 3 de març de 2016 pel Ple de la Mesa de Diàleg Social i que s'acompanyen com a annex a aquest acord.  
  
Segon  
Aquest acord es publicarà en el Diari Oficial de la Comunitat Valenciana.  
  
València, 16 de març de 2016  
  
La consellera secretària,  
MÓNICA OLTRA JARQUE  
  
  
ANNEX  
Normes de funcionament intern de la Mesa   
de Diàleg Social de la Comunitat Valenciana  
  
CAPÍTOL I  
Disposicions generals  
  
Article 1. Objecte  
Les presents Normes de funcionament intern de la Mesa de Diàleg Social de la Comunitat Valenciana (d'ara en avant la Mesa) tenen per objecte regular el règim de funcionament, tant del Ple com de la Comissió Tècnica.  
  
Article 2. La Mesa de Diàleg Social de la Comunitat Valenciana  
La Mesa de Diàleg Social de la Comunitat Valenciana, d'acord amb l'article 12 de la Llei 7/2015, de 2 d'abril, de la Generalitat, de Participació i Col·laboració Institucional de les Organitzacions Sindicals i Empresarials Representatives a la Comunitat Valenciana (d'ara en avant LPCI), és un òrgan col·legiat sense personalitat jurídica, de participació institucional permanent, de caràcter tripartit i paritari, constituït per representants del Consell i de les organitzacions sindicals i empresarials més representatives en l'àmbit territorial de la Comunitat Valenciana.  
  
  
Article 3. Funcionament de la Mesa  
1. La Mesa es constituirà en Ple o en Comissió Tècnica.  
2. El Ple de la Mesa de Diàleg Social de la Comunitat Valenciana és el màxim òrgan de representació i direcció constituït per tots els seus membres.  
3. La Comissió Tècnica actuarà com a òrgan executiu per als assumptes ordinaris de funcionament, així com de preparació dels temes que hagen d'emportar-se al Ple.  
La Comissió Tècnica està integrada per dos representants de cada una de les parts que componen el Ple de la Mesa, i els seus membres seran designats pel Ple.  
4. No obstant això, el Ple podrà constituir grups de treball especialitzats, amb el concurs d'experts de les tres parts que el componen.  
  
  
Article 4. Drets dels membres de la Mesa  
Els titulars i suplents de la Mesa de Diàleg Social tenen dret a:  
  
1. Conéixer amb una antelació mínima de dos dies l'orde del dia de les reunions i la informació necessària sobre els temes inclosos en ell.  
  
2. Participar en els debats de les sessions.  
3. Exercir el seu dret al vot.  
4. Fer constar en acta l'abstenció o la reserva de vot i els motius que ho justifiquen, així com el seu vot particular en dictàmens o decisions que s'aproven per acord majoritari.  
5. Formular precs i preguntes.  
6. Rebre la informació necessària per a complir les funcions assignades.  
7. Realitzar totes les altres funcions que siguen intrínseques a la seua condició.  
  
Article 5. Deures dels membres de la Mesa  
Els membres titulars i suplents de la Mesa tenen el deure d'assistir a les sessions a les que se'ls convoque formalment, així com el de confidencialitat en els assumptes que coneguen per raó de la seua condició de representants. Tenen, a més, els deures ordinaris de comportament i orde que han de presidir les sessions de tot òrgan col·legiat.  
  
  
Article 6. Coordinació amb altres òrgans de caràcter socioeconòmic i laboral  
La Mesa de Diàleg Social, en tant que òrgan de participació institucional, coordinarà les seues actuacions amb altres òrgans de caràcter socioeconòmic i laboral a fi de sumar recursos i mitjans i evitar duplicitats, especialment amb el Comité Econòmic i Social de la Comunitat Valenciana (CES) i amb el Consell Tripartit per al Desenvolupament de les Relacions Laborals i la Negociació Col·lectiva de la Comunitat Valenciana.  
  
  
CAPÍTOL II  
El Ple de la Mesa de Diàleg Social de la Comunitat Valenciana  
  
Article 7. Funcions del Ple de la Mesa  
1. D'acord amb el que disposa l'article 25.1 del RLPCI, el Ple de la Mesa exercirà les funcions següents:  
a) Funcions consultives: a través de la Mesa de Diàleg Social l'Administració del Consell efectuarà consulta en totes aquelles actuacions que per disposicions normatives hagen de fer-se a les organitzacions empresarials i sindicals més representatives.  
b) Funcions d'impuls i iniciativa: totes les propostes que les organitzacions esmentades pretenguen realitzar en l'exercici dels drets reconeguts per l'article 5.2.c i d de la LPCI seran canalitzades per la Mesa de Diàleg Social als distints departaments i centres directius del Consell.  
  
c) Funcions d'estudi i assessorament: relatives als plans estratègics econòmics i industrials, millora de les condicions de treball en els distints sectors d'activitat i, en general, prestar assistència als òrgans col·legiats i consells d'àmbit autonòmic.  
d) Funcions de coordinació i solució de conflictes: la Mesa de Diàleg Social impulsarà i coordinarà els plans de concertació social que acorden els agents econòmics i socials i el Consell, així com efectuarà el seguiment dels compromisos en ells adoptats, sent l'òrgan competent per a resoldre els conflictes extrajudicials que sorgisquen entre les parts signatàries d'aquells.  
e) Altres funcions que li assignen les lleis i reglaments que s'aproven en les matèries objecte de la participació institucional.  
2. Així mateix, d'acord amb el que establixen els articles 6 i 10.2 del RLPCI, exercirà les funcions següents:  
a) Rebre informació de les mesures i els plans de caràcter sectorial i intersectorial que s'elaboren, a fi de poder fer aportacions i proposar modificacions sobre estes iniciatives.  
b) Proposar i participar en l'elaboració de criteris, directrius i línies generals d'actuació en l'àmbit de la participació institucional establit en la LPCI i en el seu reglament.  
c) Proposar al Consell, a través de la conselleria competent per raó de la matèria, l'elaboració de normes legals i reglamentàries, així com la realització d'actuacions dirigides a facilitar el desenvolupament efectiu de les tasques pròpies de l'òrgan que es relaciona directament amb la proposta.  
d) Demanar, dels distints departaments de l'Administració del Consell i el seu sector públic instrumental, la relació dels òrgans col·legiats ja creats o de creació, així com de les comissions de seguiment, a fi de mantindre actualitzada la relació dels òrgans col·legiats i comissions inclosos en l'àmbit de la participació institucional, i poder vetlar pel seu compliment efectiu, sense perjuí d'allò que s'ha disposat sobre les altres accions i contingut de la participació institucional a què es referix la LPCI.  
  
  
Secció Primera  
Règim de funcionament del Ple  
  
Article 8. Constitució del Ple  
El Ple de la Mesa es constituirà vàlidament amb la presència, prèvia convocatòria en legal forma, de la majoria dels membres de cada una de les parts que el componen.  
  
Article 9. Convocatòria del Ple  
En les convocatòries se citarà els membres titulars i suplents, que assistiran a la reunió en absència dels primers.  
  
Article 10. Adopció d'acords  
Els assumptes que exigisquen votació per a la seua aprovació requeriran dels vots favorables de la majoria dels membres del Ple.  
No obstant això, es requerirà la unanimitat de tots els membres del Ple para a aprovació dels assumptes següents:  
1. Acordar les propostes a què es referixen els apartats c) i d) de l'article 5.2 LPCI.  
2. Resoldre els conflictes extrajudicials que sorgisquen entre les parts signatàries dels plans de concertació social.  
  
Article 11. Reunions  
El Ple es reunirà amb caràcter ordinari dos vegades a l'any.  
Amb caràcter extraordinari el Ple es reunirà quan ho sol·licite la Comissió Tècnica, o qualsevol de les parts que el componen i, necessàriament, amb caràcter previ a la firma de plans o acords generals de concertació social.  
  
Article 12. Organització del Ple  
1. Ostenta la Presidència del Ple de la Mesa de Diàleg Social de la Comunitat Valenciana el titular de la Presidència de la Generalitat.  
2. La Vicepresidència del Ple de la Mesa serà exercida per la persona titular de la conselleria competent en matèria de treball i relacions laborals.  
3. Actuarà en les funcions de Secretaria del Ple de la Mesa la persona que ostente la titularitat de la direcció general amb competències en matèria de treball i relacions laborals.  
  
  
  
  
  
CAPÍTOL III  
La Comissió Tècnica de la Mesa de Diàleg  
Social de la Comunitat Valenciana  
  
Article 13. Funcions de la Comissió Tècnica  
La Comissió Tècnica exercirà les funcions següents:  
a) Realització d'informes tècnics per a l'elaboració de propostes al Ple.  
b) Formular propostes de creació de línies de col·laboració institucional en les matèries que són objecte d'esta.  
c) Coordinació dels grups de treball que el Ple constituïsca per al desenvolupament de funcions pròpies dels òrgans de participació institucional.  
d) Administració d'un registre d'òrgans col·legiats de participació institucional constituïts formalment i seguiment de la seua activitat.  
e) Nomenar els auditors que verificaran els comptes justificatius dels destinataris de les compensacions econòmiques a la participació institucional per a un període de dos exercicis consecutius. El seu nomenament es realitzarà prèvia convocatòria pública oberta a auditors de comptes inscrits com a exercents en el Registre Oficial d'Auditors de Comptes dependents de l'Institut de Comptabilitat i Auditoria de Comptes.  
f) Solució dels conflictes que puguen sorgir entre els membres de la Mesa de Diàleg Social per als que no siga necessària la intervenció del Ple.  
  
Article 14. Acords de la Comissió Tècnica  
Els acords adoptats per unanimitat per la Comissió Tècnica seran assumits pel Ple de la Mesa com a propis.  
Els acords que no s'adopten per majoria de cada una de les parts presents en la Comissió Tècnica hauran de ser ratificats pel Ple en reunió extraordinària convocada per persona que ocupe la presidència de la Comissió Tècnica.  
  
Article 15. Organització de la Comissió Tècnica  
1. Ostenta la Presidència de la Comissió Tècnica de la Mesa de Diàleg Social de la Comunitat Valenciana la persona titular de la secretaria autonòmica de la conselleria amb competències en matèria d'hisenda i pressupostos.  
2. Actuarà en les funcions de Secretaria de la Comissió Tècnica de la Mesa de Diàleg Social la persona titular de la direcció general competent en matèria de treball i relacions laborals.  
  
  
CAPÍTOL IV  
Disposicions comunes al Ple   
i a la Comissió Tècnica de la Mesa  
  
Article 16. Funcions auxiliars  
Per la Presidència del Ple i de la Comissió Tècnica de la Mesa de Diàleg Social podrà nomenar-se una persona adscrita a la direcció general amb competència en matèria de treball i relacions laborals, que ocupe un lloc de, com a mínim, direcció de servici, per a exercir funcions auxiliars i de suport a la Secretaria del Ple, la Comissió Tècnica, o d'ambdós.  
  
  
CAPÍTOL V  
Dret supletori  
  
Article 17. Règim de funcionament  
En tot el no previst en estes normes de funcionament intern, la Mesa de Diàleg Social de la Comunitat Valenciana és regirà pel que disposen els capítols II i III del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú o norma que la substituïsca.